Source: https://alkotmanybirosag.hu/index.php/sajtomegjelenes/kvotareferendum-megtamadtak-az-alkotmanybirosagon-a-nepszavazast-elrendelo-hatarozatot/
Timestamp: 2020-01-27 02:41:21
Document Index: 1184294

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'Kúria ', 'Kúria ', 'Kúria ', 'bíróság ', 'Kúria ']

Alkotmánybíróság | Kvótareferendum – Megtámadták az...
Az Alkotmánybíróság honlapján olvasható az anonimizált indítvány. A testület soron kívül jár el, a jogszabály szerint az Alkotmánybíróságnak 30 napja van az indítvány elbírálására.
Bitskey Botond, az Alkotmánybíróság főtitkára az MTI érdeklődésére az indítvány kapcsán annyit mondott: a népszavazást elrendelő parlamenti döntést bárki megtámadhatja az Alkotmánybíróságon, jelen esetben egy magánszemély volt az indítványozó. Az Alkotmánybíróság a jogszabályoknak megfelelően értesítette az indítványról a köztársasági elnök hivatalát és Nemzeti Választási Bizottságot (NVB).
Az Országgyűlés május 10-én elrendelte a kormány által kezdeményezett népszavazást, amely ellen a jogszabály szerint 15 napig bárki az Alkotmánybírósághoz fordulhat. Ez a határidő május 25-én, szerdán jár le.
A népszavazását elrendelő parlamenti határozat elsősorban formai, eljárási okokból támadható az Alkotmánybíróságon. A testület ezúttal főként azt vizsgálhatja, hogy a parlamenti eljárás megfelelt-e az alkotmányos szabályoknak, illetve törvényes volt-e.
Az Alkotmánybíróság honlapján olvasható indítvány a támadott parlamenti határozat közjogi érvénytelensége mellett érvelve többek között arra utal: a határozat meghozatalára az Országgyűlésnek nem volt hatásköre, hiszen a népszavazási kérdés az unió közös politikájára vonatkozik. Továbbá az indítványozó kifogásolja azt is, hogy csak a parlament törvényalkotási bizottságában folyt a határozatról részletes vita, holott ezt az európai ügyek bizottságában is le kellett volna folytatni.
Jelenleg a népszavazási kérdés megengedhetőségéről is folyamatban van alkotmánybírósági eljárás. A Kúria május 3-án utasította el azokat jogorvoslati kérelmeket, amelyek az NVB februári döntése ellen nyújtottak be. Az NVB és a Kúria a népszavazási kérdés tartalmi vizsgálata után egyaránt úgy ítélte meg: a kormány kezdeményezése megfelel az alkotmányos és törvényi előírásoknak. A Kúria döntése ellen eddig egy indítvány érkezett az Alkotmánybírósághoz: május 13-án Fodor Gábor, a Magyar Liberális Párt elnöke, országgyűlési képviselő nyújtott be alkotmányjogi panaszt. Fodor Gábor indítványában elsősorban arra hivatkozott, hogy a kormány népszavazásra feltett kérdése nem parlamenti, hanem uniós hatáskörbe tartozik, ezért nem lehet róla népszavazást tartani.
Szakemberek szerint a kúriai döntés ellen benyújtott alkotmányjogi panasz kapcsán az Alkotmánybíróságnak elsőként azt kell vizsgálnia: felmerülhet-e az adott indítványozót az adott ügyben érintő alapjogsérelem.
Az alkotmányjogi panasz elbírálásánál nincsenek olyan rövid, konkrét eljárási határidők, mint a parlamenti döntés ellen benyújtott indítványnál, az Alkotmánybíróság azonban korábban azt közölte, lehetőség szerint még a nyári ítélkezési szünet előtt döntenek ebben az eljárásban is. A Kúria döntését ugyanakkor 60 napig, tehát július elejéig meg lehet megtámadni az Alkotmánybíróságon.
Magyarország az Európai Unió Bíróságán támadta meg 2015. december elején az úgynevezett kötelező kvótadöntést. A luxembourgi testület általában 1–2 év alatt hozza meg határozatát.
MTI 2016. május 24., kedd